Khang ia ka National Institute of Para Medical Technology, Shillong
Shillong: Ki pulit ka nongbah Shillong myn hynnin ka sngi ki la leit ban khang ia kawei ka jaka pule kaba la tip kum ka National Institute of Para-Medical Technology , Bharat Sevak Samaj kaba don ha Lower Lachumiere, Shillong. Ki pulit ki la leit ban khang noh ia katei ka jaka pule hadien ba ki la ioh shibun ki jingujor na ki samla pule kiba la pyndep ia ka jingpule jong ki hangtei. Kitei ki samla pule ki la ujor sha Laitumkhrah Police Station ba haba ki leit ban wad kam bad pyni da ki kot ki sla bad ki sertiphiket ba la ioh na katei ka jaka pule ym don ba pdiang satia bad ki ong ba ki lad ai kam ki ong beit ba ki dei ki settiphiket thok.
Shuwa ban shah khang ki dkhot jong ka KSU lyngba ka Education Cell ki la leit ban ia kren bad ki bor pyniaid jong katei ka jaka pule ban pan jingshai na ki halor katei ka jingshah kynnoh sertiphiket thok. U Education Secretary jong ka KSU u samla Readyyon Nongrum u la ong ba hadien ba la ioh jingujor na kiba bun ki samla pule ba ym don ba pdiang ia ki sertiphiket jong ki haba ki wad kam, ka KSU ka la leit ban ia kren bad ki bor pyniaid bad ka la dawa ruh ba ka sorkar ka dei ban thung da ka kynhun tohkit khnang ban lap ia ki jingshisha ioh ka dei kaba shu thok kumba la kynnoh.
Katkum ka jingiathuh ki nongialam ka KSU ki la ong ba ki don kumba 50 ne 60 ngut ki samla pule kiba la pass na katei ka jaka pule hynrei ki ia kynduh jingeh haba ki leit wad kam na ka daw ba ym don ba ithuh ia katei ka jaka pule. Ki la ong ba ka sorkar ka dei ban shimkhia ia kane ka kam namar ba ki samla pule ki la mad ia katei ka juh ka jingjia kumba la jia ia ka CMJ University kaba bun ki samla pule ki la lut bun ki pisa naduh ka bai pule , ka bai ing baisem bad kiwei. Katkum ka jingiathuh ki samla pule jong katei ka jaka pule ki la ong ba ka bairung ban ioh pule hangtei ka dei T.20 hajar tyngka bad nalor kata ki hap ban siew sa T.1800 tyngka manla u bnai bad T.15 hajar tyngka ka bai Practical bad ka por ban pule hangtei ka dei 2 snem.
U Director jong kate ika jaka pule u Rishikesh M Shahi u la ong ba ki don bun ngut ki samla pule kiba la pyndep na katei ka jaka pule bad ki la ioh kam ha ki hospital bad ki don ruh shibun ki ba la leit ban bteng ia ka jingpule jong ki sha kiwei pat ki jaka pule lyngba ka sertiphiket ba la ai nangtei. U la ong ba ka jingkynnoh ba ka dei ka jaka pule kaba shu thok kam don nongrim bad u la ong ba lada ki kwah ban pynshisha ia kane ki lah ban phah tohkit ha ka CBI ruh. U la ong ba bun kim pat da tip bha shaphang ka Bharat Sevak Samaj na kata ka daw kim pdiang ia ki sertiphiket jong katei ka jaka pule ba la seng ha u snem 2009. Ia katei ka jaka pule mynta yn khang shuwa shipor tad hadhu ban da pyndep ia ki jingtohkit ban lap la ka dei kaba shu thok ne kaba shisha.